Η δεύτερη τηλεμαχία Ομπάμα-Ρόμνι
επικεντρώθηκε κυρίως σε θέματα οικονομίας, εργασιακών θέσεων, ενέργειας και μετανάστευσης
Ο Πρόεδρος Ομπάμα και ο Ρεπουμπλικανός αντίπαλος του Μιτ Ρόμνι αναμετρήθηκαν για δεύτερη φορά απαντώντας σε ερωτήσεις αναποφάσιστων ψηφοφόρων σε μια τηλεμαχία που χαρακτηρίστηκε από έντονη αντιπαράθεση στο πανεπιστήμιο Χόφστρα στη Νέα Υόρκη. Οι ερωτήσεις περιστράφηκαν σε θέματα ενέργειας, οικονομίας, εργασιακών θέσεων και μετανάστευσης. Η πρώτη ερώτηση προήλθε από φοιτητή ο οποίος ζήτησε απ’ τους δύο υποψηφίους να του πουν τι θα κάνουν έτσι ώστε να μπορέσει να βρει μια καλή δουλειά μετά την αποφοίτηση του. Ο κ. Ρόμνι απάντησε ότι είναι απαράδεκτο νέοι άνθρωποι να αποφοιτούν με μεγάλα χρέη και λιγότερες ευκαιρίες για καλές δουλειές, αλλά δεν έδωσε συγκεκριμένες λύσεις στο πρόβλημα. Είπε μόνο ότι το δικό του οικονομικό πρόγραμμα είναι αυτό που θα δώσει νέα ώθηση στην οικονομία και στην ανάπτυξη. Από τη πλευρά του ο Πρόεδρος Ομπάμα τόνισε ότι οι ΗΠΑ χρειάζονται το καλύτερο σύστημα παιδείας στο κόσμο και επεσήμανε ότι θα αυξήσει τις θέσεις εργασίας τονώνοντας τον βιομηχανικό τομέα στις ΗΠΑ και δίνοντας έμφαση στην εκπαίδευση για τις δουλειές του μέλλοντος χρησιμοποιώντας τα χρήματα που θα εξοικονομήσει η χώρα με τον τερματισμό των πολέμων στο Ιράκ και το Αφγανιστάν. Ο κ. Ρόμνι κατηγόρησε τον Πρόεδρο Ομπάμα ότι θέλει να αυξήσει τους φόρους στους πλούσιους αμερικανούς, λέγοντας ότι το δικό του σχέδιο μεταρρύθμισης του φορολογικού κώδικα θα οδηγήσει σε περισσότερες θέσεις εργασίας και ισοσκελισμό του ομοσπονδιακού προϋπολογισμού. Από τη πλευρά του ο κ. Ομπάμα τόνισε στον αντίπαλο του ότι το σχέδιο του διατήρησης των φοροαπαλλαγών για τους πλουσίους θα αυξήσει το έλλειμμα και θα πλήξει την αμερικανική μεσαία τάξη. Επίσης ο κ. Ρόμνι δήλωσε ότι δεν σκοπεύει να χορηγήσει αμνηστία σε παράνομους μετανάστες και τάχθηκε υπέρ ενός διαφανούς και εύκολου συστήματος νόμιμης μετανάστευσης, έτσι ώστε υποψήφιοι μετανάστες να μην χρειάζονται δικηγόρο για να έρθουν στις ΗΠΑ. Επίσης τάχθηκε υπέρ περισσότερων αδειών μόνιμης εγκατάστασης στις ΗΠΑ για ειδικευμένους εργάτες και κατηγόρησε τον Πρόεδρο Ομπάμα ότι δεν τήρησε τις δεσμεύσεις του για μεταρρυθμίσεις στο μεταναστευτικό. Από τη πλευρά του ο κ. Ομπάμα επεσήμανε ότι έχει κάνει ότι μπορούσε για να βελτιώσει το σύστημα μετανάστευσης για άτομα που προσπαθούν να έρθουν στη χώρα νόμιμα και χαρακτήρισε τις ΗΠΑ χώρα που σέβεται το νόμο, αλλά επεσήμανε ότι δεν σκοπεύει να καταδιώξει μαθητές που ζουν στις ΗΠΑ εδώ και χρόνια ή ανθρώπους που κατέφυγαν στις ΗΠΑ για να θρέψουν την οικογένεια τους. Άλλο ένα μέλος του ακροατηρίου ζήτησε να μάθει ποιος δεν φρόντισε να ενισχυθούν τα μέτρα ασφάλειας στο αμερικανικό Προξενείο στην Βεγγάζη της Λιβύης. Ο κ. Ρόμνι κατηγόρησε τον Πρόεδρο Ομπάμα για το γεγονός ότι χρειάστηκαν δύο εβδομάδες για να πουν στον αμερικανικό λαό ότι η επίθεση στο Προξενείο που κόστισε τη ζωή στον αμερικανό Πρέσβη και 3 άλλα άτομα ήταν τρομοκρατική επίθεση. Επίσης ο κ. Ρόμνι επέκρινε την πολιτική Ομπάμα στη Μέση Ανατολή. Απαντώντας ο αμερικανός Πρόεδρος υπενθύμισε ότι είχε χαρακτηρίσει την επίθεση στη Βεγγάζη ενέργεια τρόπου την επομένη της επίθεσης και τόνισε ότι τον προσβάλει οποιοσδήποτε ισχυρισμός ότι η αμερικανική κυβέρνηση θα χρησιμοποιούσε την βία στη Λιβύη για να αποκομίσει πολιτικό όφελος.